ธกส.เล็งตั้งบริษัทประกันชีวิต
กฎหมายใหม่เปิดช่องลงทุน เป็นเครื่องมือดูแลลูกค้าเพิ่ม
31 ส.ค. 2555

กฎหมายใหม่เปิดช่องลงทุน เป็นเครื่องมือดูแลลูกค้าเพิ่ม
โพสต์ทูเดย์ ธ.ก.ส. เผยสนใจลงทุนประกันชีวิตใช้ดูแลลูกค้า แย้มถูกใจสหประกันชีวิต เหตุถือหุ้นโดยสหกรณ์ 
นายอรุณ เลิศวิไลย์ ผู้ช่วยผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส.สนใจที่จะลงทุนในธุรกิจประกันชีวิต เพื่อให้เกษตรกรที่เป็นลูกค้าสินเชื่อของ ธ.ก.ส.ประมาณ 6 ล้านราย ได้มีประกันคุ้มครองสินเชื่อ เป็นภูมิคุ้มกันให้กับตัวเองและครอบครัว ซึ่งกฎหมายฉบับใหม่เปิดโอกาสให้ ธ.ก.ส.ลงทุนในธุรกิจประกันชีวิตได้ ทั้งในรูปของการจัดตั้งบริษัทขึ้นมาใหม่ และการร่วมลงทุนกับบริษัทประกันชีวิตอื่น
ทั้งนี้ เห็นว่าบริษัท สหประกันชีวิต เป็นบริษัทที่น่าสนใจ เพราะมีโครงสร้างการถือหุ้นและวัตถุประสงค์ของการจัดตั้งที่สอดคล้องกับฐานลูกค้าของ ธ.ก.ส.ที่ให้สินเชื่อแก่เกษตรกรและสมาชิกสหกรณ์ทั่วประเทศ ทั้งภาคการเกษตรและนอกภาคการเกษตร
อย่างไรก็ตาม ต้องรอดูผลการดำเนินงานของบริษัทดังกล่าวและแนวทางการลงทุนน่าจะเป็นการร่วมลงทุน ซึ่งยังไม่สามารถตอบได้ว่าจะเกิดขึ้นเมื่อไหร่ เพราะปัจจุบัน ธ.ก.ส.มีเรื่องอื่นที่จำเป็นต้องเร่งทำ เช่น โครงการรับจำนำข้าว บัตรสินเชื่อเกษตรกร
“กฎหมายเปิดไว้ให้เราลงทุนในธุรกิจประกันชีวิตได้แล้ว แต่ตอนนี้งานเยอะมาก ต้องรอให้โครงการต่างๆ เสร็จก่อน ซึ่งล่าสุดบริษัท สหประกันชีวิต ก็ได้เข้ามาเป็นหนึ่งในพันธมิตรของธนาคารในการเสนอขายประกันสินเชื่อ และประกันออมทรัพย์ให้แก่ลูกค้าของ ธ.ก.ส.” นายอรุณ กล่าว
นายอรุณ กล่าวว่า ปัจจุบันธนาคารมีบริษัทประกันชีวิตและบริษัทประกันวินาศภัยที่เป็นพันธมิตรประมาณ 20 แห่ง ที่เสนอขายความคุ้มครองให้กับลูกค้า ธ.ก.ส.ที่จะต้องแข่งขันกันในด้านบริการ และลูกค้ามีอิสระในการเลือก แต่จุดแข็งของบริษัท สหประกันชีวิต คือ ถือหุ้นโดยสหกรณ์ 2,217 แห่ง ที่เกษตรกรเป็นสมาชิกอยู่แล้ว หากซื้อประกันชีวิตกับทางสหประกันชีวิต ถ้าบริษัทมีกำไร ก็จะจ่ายปันผลมาที่สหกรณ์ และทางสหกรณ์จะมีการเฉลี่ยปันผลมาให้กับสมาชิก เหมือนกับว่ารายได้ส่วนหนึ่งของบริษัทจะส่งคืนมาให้กับเกษตรกร
"เราไม่ได้เป็นนายหน้าขายประกันเหมือนธนาคารอื่นๆ เพราะเรามีกฎเกณฑ์ห้ามไว้ เนื่องจากไม่ต้องการให้เกิดความขัดแย้งเชิงผลประโยชน์ เพราะมีหน้าที่ปล่อยสินเชื่อ หากให้พนักงานขายประกันด้วย อาจจะต้องการขายประกันเพื่อหวังค่านายหน้า เร่งปล่อยสินเชื่อโดยไม่พิจารณาความเสี่ยง จึงมีค่าธรรมเนียมจากประกันภัยเพียง 51 ล้านบาทเท่านั้นจากการบริการอำนวยความสะดวกให้แก่บริษัทประกันภัย หากจะขายประกันจะตั้งบริษัทใหม่ขึ้นมาต่างหาก"นายอรุณ กล่าว
นายศุภชัย ศรีศุภอักษร ประธานกรรมการ บริษัท สหประกันชีวิต กล่าวว่า สำหรับความคืบหน้าการเข้าร่วมลงทุนกับพันธมิตรรายใหม่ ขณะนี้บริษัทได้มีการพูดคุยกับ ธ.ก.ส.ไปแล้ว โดยเสนอแผนการเข้าร่วมทุนไปที่ 10 ล้านบาท หรือประมาณ 1% ของเงินทุนจดทะเบียนที่ 1,000 ล้านบาท
ทั้งนี้ เชื่อว่าภายในเดือน ต.ค.พ.ย. น่าจะได้ข้อสรุปอย่างเป็นทางการ และแนวโน้มที่ ธ.ก.ส.จะใส่เม็ดเงินเข้ามาลงทุนมากกว่าที่เสนอไปถึง 100 ล้านบาท และการที่บริษัทต้องการให้ ธ.ก.ส.เข้ามาร่วมทุนด้วยนั้น ถือเป็นการช่วยขจัดโจทย์ปัญหาในเรื่องของการเมืองและการมีธุรกิจประกัน ส่วนอีกพันธมิตรที่จะเข้ามาร่วมทุนด้วย คือ บริษัท ยูเนี่ยนอินเตอร์ ที่จะใส่เม็ดเงินเข้ามาลงทุนประมาณ 100 ล้านบาท เช่นกัน